3 in hof vir mensehandel(Argieffoto: Unsplash) Drie verdagtes het Vrydag vlugtig in die Keiskammahoek-landdroshof in die Oos-Kaap verskyn op aanklagte van mensehandel. Twee mans, onderskeidelik 36 en 32 jaar oud, asook die ma van ’n 13-jarige dogter met Down se sindroom, is Woensdag in hegtenis geneem nadat die vrou na bewering haar dogter en dié se niggie (15) aan haar medebeskuldigdes verkoop het. Kapt. Yolisa Mgolodela, woordvoerder van die Valke, sê die kinders, tóé 11 en 13 jaar oud, is in Februarie 2019 vir “seksuele uitbuiting” aan winkeleienaars verkoop. Die meisies is in Maart vanjaar as deel van die Valke se ondersoek na ’n plek van veiligheid geneem. Mgolodela sê die beskuldigdes sal weer op 7 Junie in die hof verskyn wanneer hulle na verwagting om borgtog aansoek sal doen.